PATVIRTINTA

Kauno technikos profesinio mokymo centro

direktoriaus 2017 m. lapkričio 27 d.

įsakymu Nr.01-255

**DARBUOTOJŲ DARBO APMOKĖJIMO**

**TVARKA**

**I SKYRIUS. BENDROSIOS NUOSTATOS**

 Kauno technikos profesinio mokymo centras (toliau – Kauno TPMC) yra profesinio mokymo įstaiga. Teisinė forma – viešoji įstaiga. Savininko teises ir pareigas įgyvendinanti institucija yra Lietuvos Respublikos švietimo ir mokslo ministerija.

 Kauno technikos profesinio mokymo centro darbuotojų darbo apmokėjimo tvarka (toliau - Tvarka) nustato Kauno technikos profesinio mokymo centro darbuotojų, dirbančių pagal darbo sutartis, darbo apmokėjimo sąlygas ir dydžius, priemokas ir materialines pašalpas.

 Ši tvarka parengta, vadovaujantis 2017 m. sausio 17 d. Lietuvos Respublikos valstybės ir savivaldybių įstaigų darbo apmokėjimo įstatymu Nr. XIII-198 (aktualia redakcija), Lietuvos Respublikos darbo kodeksu (aktualia redakcija), Lietuvos Respublikos vyriausybės 2010 m. gegužės 26 d. nutarimu Nr. 598 „Dėl viešųjų įstaigų, kurių savininkė yra valstybė arba kai valstybė turi daugumą balsų visuotiniame dalininkų susirinkime, vadovų apmokėjimo“ (aktuali redakcija), Kauno technikos profesinio mokymo centro įstatais, patvirtintais Lietuvos Respublikos švietimo ir mokslo ministro 2016 m. gegužės 20 d. įsakymu Nr.V-460 bei Kauno technikos profesinio mokymo centro darbo tvarkos taisyklėmis (aktualia redakcija).

Pareiginės algos pastoviosios dalies koeficientai nustatomi vertinant pareigybę, o ne asmenį.

Pedagoginių darbuotojų darbo užmokestis nustatomas vadovaujantis Lietuvos Respublikos valstybės ir savivaldybių įstaigų darbo apmokėjimo įstatymo (toliau – įstatymas) 8 straipsniu ir 5 priedu.

Nepedagoginių darbuotojų pareiginės algos pastovioji dalis nustatoma vadovaujantis įstatymo 1 – 4 priedais.

Pedagoginių darbuotojų ir nekvalifikuotų darbuotojų pareiginės algos kintamoji dalis nenustatoma.

Nepedagoginių darbuotojų veiklos užduotis yra nustatoma iki kiekvienų metų sausio 31 d.

Pedagoginių darbuotojų pareiginės algos pastoviosios dalies koeficientai kiekvienais metais patvirtinami atskiru Kauno TPMC direktoriaus įsakymu.

Vadovaujantis įstatymo 3 straipsniu Kauno TPMC priskiriamas II-ajai įstaigų grupei, darbuotojų pareigybės yra skirstomos į A, B, C, D lygius.

Pareigybių, kurias einant atliekamas darbas laikomas pedagoginiu ir įskaitomas į pedagoginio darbo stažą, sąrašą tvirtina Lietuvos Respublikos švietimo ir mokslo ministras.

Kauno TPMC pareigybių sąrašas yra suderinamas su Lietuvos Respublikos švietimo ir mokslo ministerija ir tvirtinamas direktoriaus įsakymu.

Kauno TPMC darbuotojų darbo užmokestį, priklausomai nuo atitinkamų reikalavimų, taikomų atitinkamos pareigybės darbo apmokėjimui, sudaro:

1. Pareiginė alga (mėnesinė alga – pastovioji ir kintamoji dalys arba pastovioji dalis);

2. Priemokos už papildomą darbą ar papildomų pareigų ar užduočių vykdymą (pvz., kolegų pavadavimas);

3. Mokėjimas už darbą poilsio ir švenčių dienomis, nakties bei viršvalandinį darbą, budėjimą ir esant nukrypimams nuo normalių darbo sąlygų;

4. Premijos už pasiektus tikslus, nustatytus atitinkamiems darbuotojams ar pareigybėms (pvz., už ilgesnį nei vieno mėnesio laikotarpį, būtinai tai nurodant direktoriaus įsakyme). Premijos darbdavio iniciatyva, skiriamos norint paskatinti darbuotoją už gerai atliktą darbą, jo ar Kauno TPMC, skyriaus ar darbuotojų grupės veiklą ar rezultatus.

**II SKYRIUS. PAREIGINĖS ALGOS PASTOVIOSIOS DALIES NUSTATYMAS**

Kauno TPMC darbuotojų pareiginės algos pastovioji dalis nustatoma pareiginės algos koeficientais.

 Mokytojų pareiginio atlyginimo pastovioji dalis nustatoma pagal įstatymo 5 priedą ir tarifinį sąrašą, atsižvelgiant į pedagoginio darbo stažą, kvalifikacinę kategoriją, pamokų skaičių, mokinių darbų tikrinimą, pasiruošimą pamokoms, vadovavimą klasei ir kitus papildomus darbus, nustatytus Kauno TPMC direktoriaus įsakymu.

Pedagoginiams darbuotojams, dirbantiems su mokiniais, turinčiais specialiųjų ugdymosi poreikių, pareiginės algos pastoviosios dalies koeficientas gali būti didinamas pagal įstatymo 41 punktą nuo 5-20 %. Koeficiento dydis nustatomas Kauno TPMC direktoriaus įsakymu pagal turimas darbo užmokesčio lėšas.

 Direktoriaus, direktoriaus pavaduotojo ugdymui bei direktoriaus pavaduotojo infrastruktūrai darbo apmokėjimas nustatomas, vadovaujantis Lietuvos Respublikos vyriausybės 2010 m. gegužės 26 d. nutarimu Nr. 598 „Dėl viešųjų įstaigų, kurių savininkė yra valstybė arba kai valstybė turi daugumą balsų visuotiniame dalininkų susirinkime, vadovų apmokėjimo“ (aktuali redakcija).

Ugdymą organizuojančių skyrių vedėjų pareiginio atlyginimo pastovioji dalis nustatoma pagal įstatymo 5 priedo 19 punktą, atsižvelgiant į pedagoginį darbo stažą, veiklos sudėtingumą ir išsilavinimą bei kitus Lietuvos Respublikos švietimo ir mokslo ministerijos nustatytus kriterijus.

Ugdymą organizuojančių skyrių vedėjų pareiginės algos pastoviosios dalies koeficientas mažinamas nuo 0,14 iki 0,67, jeigu darbuotojas neturi numatytų 5 kontaktinių bendrojo lavinimo dalykų valandų per savaitę arba 200 kontaktinių profesinio mokymo dalykų valandų per mokslo metus, vadovaujantis įstatymo 5 priedo 20 punktu.

Nepedagoginių darbuotojų pareiginio atlyginimo pastovioji dalis nustatoma pagal įstatymo 1 – 4 priedus, atsižvelgiant į :

1. Struktūrinių padalinių vadovų pareigybės lygį, vadovavimo patirtį, profesinio darbo patirtį;

2. Specialistų ir kvalifikuotų darbuotojų pareigybės lygį ir profesinio darbo patirtį;

3. Nekvalifikuotiems darbuotojams nustatomas minimaliosios mėnesinės algos dydis.

Pareiginės algos pastoviosios dalies koeficientai nurodomi pareigybių sąraše, mokytojų tarifiniuose sąrašuose ir darbo sutartyse.

Pareiginės algos pastoviosios dalies koeficientas nustatomas iš naujo pasikeitus darbuotojų pareigybių skaičiui, vadovaujančio darbo patirčiai ir (ar) profesinio darbo patirčiai.

Minimalusis darbo užmokestis – mažiausiai leidžiamas atlygis už nekvalifikuotą darbą darbuotojui atitinkamai už vieną valandą ar visą kalendorinio mėnesio darbo laiko normą.

Kauno TPMC taikoma Vyriausybės patvirtinta minimalioji mėnesinė alga ir minimalusis valandinis atlygis.

Nekvalifikuotu darbu laikomas darbas, kuriam atlikti nekeliami jokie specialūs kvalifikaciniai įgūdžiai ar profesiniai gebėjimai. Nekvalifikuotų pareigybių sąrašas pateikiamas Lietuvos Respublikos ūkio ministro 2013 m. kovo 6 d. įsakyme Nr. 4-171 „Dėl Lietuvos profesijų klasifikatoriaus LPK 2012 patvirtinimo“.

**III SKYRIUS. PAREIGINĖS ALGOS KINTAMOSIOS DALIES NUSTATYMAS**

Ugdymą organizuojančių skyrių vedėjams, mokytojams ir pedagoginiams specialistams pareiginės algos kintamoji dalis nenustatoma.

Nekvalifikuotiems darbuotojams, kuriems nustatytas D pareigybės lygis, pareiginės algos kintamoji dalis nenustatoma.

Nepedagoginių darbuotojų veiklos užduotis yra nustatytos iki kiekvienų metų sausio 10 d.

Darbuotojų praėjusių kalendorinių metų veikla vertinama iki kiekvienų metų sausio 31 d.

Kauno TPMC darbuotojo pareiginės algos kintamoji dalis gali būti nustatyta priėmimo į darbą metu, atsižvelgiant į darbuotojo profesinę kvalifikaciją ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir ne ilgiau kaip vieniems metams.

Vertinimą vykdo metinę užduotį parengęs struktūrinio padalinio vadovas, kuris nagrinėja, įvertina darbuotojo veiklas ir surašo vertinimo išvadas. Vertinimo išvados teikiamos Kauno TPMC direktoriui su siūlymais dėl darbuotojo skatinimo arba reikalingos pagalbos suteikimo.

Pareiginės algos kintamosios dalies dydžiai gali siekti 50 procentų pastoviosios dalies dydžio. Kintamosios dalies dydį nustato Kauno TPMC direktorius pagal darbuotojo tiesioginio vadovo siūlymus ir turimą darbo užmokesčio fondą.

Kauno TPMC direktorius priklausomai nuo metinės veiklos įvertinimo vieniems metams nustato pareiginės algos kintamosios dalies dydį.

**IV SKYRIUS. PRIEMOKOS MOKĖJIMAS**

Kauno TPMC darbuotojams priemokos mokamos už papildomą darbo krūvį, atliekant nustatytas funkcijas, neviršijant darbo laiko trukmės, ir už papildomų pareigų ar užduočių, nenustatytų pareigybės aprašyme ir suformuotų raštu, vykdymą.

Priemokos gali siekti iki 30 procentų pareiginės algos pastoviosios dalies dydžio. Priemoka skiriama direktoriaus įsakymu konkrečiam laikotarpiui, bet ne ilgiau kaip vieneriems metams. Pasikeitus aplinkybėms arba esant nepakankamiems veiklos rezultatams, priemoka gali būti sumažinta arba jos mokėjimas nutrauktas.

Priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.

**V SKYRIUS. PREMIJŲ MOKĖJIMAS**

Kauno TPMC darbuotojams ne daugiau kaip kartą per metus gali būti skiriamos premijos. Premijos negali viršyti darbuotojui nustatytos pareiginės algos pastoviosios dalies dydžio.

Premijos gali būti skiriamos už:

1. Labai gerai įvertintą metų veiklą;

2. Svarbių vienkartinių užduočių atlikimą;

3. Tarptautinių projektų vykdymą;

4. Sėkmingą mokinių komplektavimą;

5. Inovacijų siūlymą ir diegimą;

6. Žymų pareigų funkcijų, pavedimų padidėjimą ir jų sėkmingą atlikimą;

7. Papildomų lėšų pritraukimą;

8. Aukštus pasiekimus respublikoje;

9. Kitus labai gerus veiklos rezultatus.

**V SKYRIUS. MOKĖJIMAS UŽ DARBĄ POILSIO IR ŠVENČIŲ DIENOMIS, NAKTIES BEI VIRŠVALANDINĮ DARBĄ, BUDĖJIMĄ IR ESANT NUKRYPIMAMS NUO NORMALIŲ DARBO SĄLYGŲ**

Kauno TPMC darbuotojams:

1. Už viršvalandinį darbą mokamas pusantro darbuotojo darbo užmokesčio dydžio užmokestis;

2. Už viršvalandinį darbą poilsio dieną, kuri nenustatyta pagal darbo (pamainos) grafiką ar viršvalandinį darbą naktį mokamas dvigubas darbuotojo užmokestis;

3. Už viršvalandinį darbą šventinę dieną mokamas dviejų su puse darbuotojo darbo užmokesčio dydžio užmokestis;

4. Už darbą poilsio dieną, kuri nenustatyta pagal darbo (pamainos) grafiką mokamas dvigubas darbuotojo užmokestis;

5. Už darbą švenčių dieną mokamas dvigubas darbuotojo darbo užmokestis;

6. Už darbą naktį mokamas pusantro darbuotojo darbo užmokesčio dydžio užmokestis.

Vadovaujančių darbuotojų darbo už darbą poilsio dieną, švenčių dieną, darbo naktį ir viršvalandinio darbo apskaita yra tvarkoma ir už jį mokama kaip už darbą įprastiniu darbo laiko režimu.

Darbuotojo prašymu už darbą poilsio ar švenčių dienomis ar viršvalandinio darbo laikas gali būti pridedamas prie kasmetinių atostogų laiko.

Esant nukrypimų nuo normalių darbo sąlygų, kai padidinamas darbuotojo darbo mastas, mokamas padidintas darbo užmokestis. Konkretūs dydžiai nustatomi darbo sutartyje, sudarytoje su atitinkamu darbuotoju.

**VI SKYRIUS. MATERIALINĖS PAŠALPOS**

Kauno TPMC direktoriaus įsakymu iš darbdavio socialinės paramos lėšų gali būti skiriama materialinė pašalpa – kaip socialinė parama, vadovaujantis įstatymo 13 straipsnio 1 – 3 punktais:

1. Darbuotojams, kurių materialinė būklė tapo sunki dėl jų pačių ligos, šeimos narių (sutuoktinio, vaiko (įvaikio), motinos (įmotės), tėvo (įtėvio), sesers (įseserės), taip pat išlaikytinių, kurių globėju ar rūpintoju yra paskirtas darbuotojas, ligos ar mirties , stichinės nelaimės ar turto netekimo, esant darbuotojo rašytiniam prašymui ir pateikus atitinkamą aplinkybę patvirtinantį dokumentą, gali būti skiriama iki 5 minimaliųjų mėnesinių algų dydžio materialinė pašalpa;

2. Mirus Kauno TPMC darbuotojui, jo šeimos nariams gali būti išmokama iki 5 minimaliųjų mėnesinių algų dydžio materialinė pašalpa, jeigu yra jo šeimos narių rašytinis prašymas ir pateikti mirties faktą patvirtinantys dokumentai.

**VII SKYRIUS. DARBO LAIKO APSKAITA**

Kauno TPMC darbo laiko apskaita tvarkoma Lietuvos Respublikos Vyriausybės patvirtintos formos darbo laiko apskaitos žiniaraščiuose.

Darbuotojai, atsakingi už darbo laiko apskaitos žiniaraščių pildymą, paskiriami Kauno TPMC direktoriaus įsakymu arba ši funkcija įrašoma į atsakingo darbuotojo pareigybės aprašymą.

Užpildyti ir atsakingo asmens pasirašyti darbo laiko apskaitos žiniaraščiai pateikiami personalo skyriui pagal direktoriaus įsakymu patvirtintą grafiką. Patikrintus darbo laiko apskaitos žiniaraščius pasirašo Kauno TPMC direktorius. Sekančią darbo dieną jie pateikiami buhalterijai.

**VIII SKYRIUS. KASMETINIŲ ATOSTOGŲ APMOKĖJIMAS**

Kauno TPMC kasmetinių atostogų laikotarpiu darbuotojui paliekamas vidutinis darbo užmokestis.

Atostoginiai išmokami ne vėliau kaip paskutinę darbo dieną prieš kasmetinių atostogų pradžią. Atostoginiai už atostogų dalį, viršijančią dvidešimt darbo dienų (jeigu dirbama penkias darbo dienas per savaitę) ar dvidešimt keturių darbo dienų (jeigu dirbama šešias darbo dienas per savaitę), ar keturių savaičių (jeigu darbo dienų per savaitę skaičius yra mažesnis arba skirtingas) trukmę, darbuotojui mokami atostogų metu darbo užmokesčio mokėjimo tvarka ir terminais.

Darbuotojo atskiru prašymu, suteikus kasmetines atostogas, atostoginiai mokami įprasta darbo užmokesčio mokėjimo tvarka.

Atleidžiant darbuotoją, kuris atleidimo dieną turi nepanaudotų atostogų, už nepanaudotas atostogas mokama kompensacija.

**IX SKYRIUS. DARBO UŽMOKESČIO MOKĖJIMO TERMINAI, VIETA IR TVARKA**

Darbo užmokestis Kauno TPMC darbuotojui mokamas ne rečiau kaip du kartus per mėnesį: 5 - 7 d. ir 20 – 22 d., darbuotojo raštišku prašymu – kartą per mėnesį.

Už darbą per kalendorinį mėnesį atsiskaitoma ne vėliau negu per dešimt darbo dienų nuo jo pabaigos, jeigu darbo teisės normos ar darbo sutartis nenustato kitaip.

Darbo užmokestis mokamas tik pinigais. Darbo užmokestis išmokamas pervedant į darbuotojo nurodytą asmeninę sąskaitą banke.

Darbo sutarčiai pasibaigus, visos darbuotojo su darbo santykiais susijusios išmokos, kai nutraukiama darbo sutartis su darbuotoju, išmokamos paskutinę darbo dieną arba šalims susitarus, ne vėliau kaip per dešimt darbo dienų.

Ne rečiau kaip per mėnesį darbuotojui pateikiama informacija apie jam apskaičiuotas, išmokėtas ir išskaičiuotas sumas ir apie dirbto darbo laiko trukmę. Atskirai nurodoma viršvalandinių darbų trukmė.

Esant darbuotojo prašymui, darbdavys išduota darbuotojui pažymą apie darbą Kauno TPMC, kurioje nurodoma darbuotojo darbo funkcijos ir/ar pareigos, kiek laiko jis dirbo, darbo užmokesčio dydis ir sumokėtų mokesčių bei valstybinio socialinio draudimo įmokų dydis.

**X SKYRIUS. IŠSKAITOS IŠ DARBO UŽMOKESČIO**

Išskaitos gali būti daromos šiais atvejais:

1. Grąžinti perduotoms ir darbuotojo nepanaudotoms pagal paskirtį darbdavio pinigų sumoms;

2. Grąžinti sumoms, permokėtoms dėl skaičiavimo klaidų;

3. Atlyginti žalai, kurią darbuotojas dėl savo kaltės padarė darbdaviui;

4. Išieškoti atostoginiams už suteiktas atostogas, viršijančias įgytą teisę į visos trukmės ar dalies kasmetines atostogas, darbo sutartį nutraukus darbuotojo iniciatyva be svarbių priežasčių arba dėl darbuotojo kaltės darbdavio iniciatyva.

5. Išieškoti skolas pagal antstolių patvarkymus.

Išskaita padaroma ne vėliau kaip per vieną mėnesį nuo tos dienos, kurią darbdavys sužinojo ar galėjo sužinoti apie atsiradusį išskaitos pagrindą.

**XI SKYRIUS. LIGOS PAŠALPOS MOKĖJIMAS**

Kauno TPMC darbuotojui ligos pašalpa mokama už pirmąsias 2 kalendorines ligos dienas, sutampančias su darbuotojo darbo grafiku. Mokama ligos pašalpa negali būti mažesnė negu 80 procentų pašalpos gavėjo vidutinio darbo užmokesčio, apskaičiuoto Lietuvos Respublikos Vyriausybės nustatyta tvarka.

Pagrindas skirti ligos išmoką yra nedarbingumo pažymėjimas, išduodamas pagal sveikatos apsaugos ministro ir socialinės apsaugos ir darbo ministro tvirtinamas Elektroninių nedarbingumo pažymėjimų bei elektroninių nėštumo ir gimdymo atostogų pažymėjimo taisykles.

**XII SKYRIUS. BAIGIAMOSIOS NUOSTATOS**

Darbo apmokėjimo sąlygos nurodomos darbuotojų pareigybės aprašuose, darbo sutartyse ir pareigybių sąraše.

Ši darbo apmokėjimo tvarka tvirtinama, keičiama ir papildoma Kauno TPMC direktoriaus įsakymu, suderinus su Kauno TPMC darbo taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA SUDERINTA

Kauno TPMC darbo tarybos Kauno TPMC tarybos

2017 m. lapkričio 7 d. susirinkime 2017 m. lapkričio 13 d. susirinkime

protokolo Nr. 111-2 protokolo Nr. 16-05